Hei, denne artikkelen er over ett år gammel og kan inneholde utdatert informasjon

Berserk mann ødela 26 biler og flere bygninger En 30 år gammel mann ble pågrepet av politiet i Bergen natt til torsdag, mistenkt for grovt skadeverk på 26 biler og flere bygninger.

Politiet fikk klokken 3 natt til torsdag melding fra flere personer om at en mann gikk berserk med hammer og brekkjern i flere gater på Gyldenpris i Bergen.

- Han utførte grovt skadeverk på minst 26 biler og flere bygninger, opplyser operasjonsleder Ronny Jarle Lentføhr i Hordaland politidistrikt.

Politiets hundepatrulje pågrep en 30 år gammel mann på stedet som ble innbrakt etter det nattlige hærverket.

- Politiet har ikke full oversikt over skadeomfanget og ber eiere av biler som ble utsatt for skadeverket om å melde fra til politiet, eventuelt personlig fremmøte på politivakten i Bergen sentrum, sier Lentføhr.

Politiet skal senere torsdag ta stilling til hvordan den mistenkte mannen skal følges opp videre.

(NTB)